Krejcir-saak: "Staat het geen saak teen Valke" | Maroela Media
Radovan Krejcir, Woensdag in die Palm Ridge-streekshof. Foto: Werner Beukes / SAPA
Die Palm Ridge-streekshof het Woensdag aangehoor dat die staat nie 'n saak óf bewyse teen die twee beamptes van die Valke het wat betrek word by die Tsjeggiese voortvlugtende Radovan Krejcir se saak nie.
Krejcir en sy medebeskuldigdes, Desai Luphondo en ao. Samuel Modise Maropeng en ao. George Jeff Nthoroane van die Valke, doen tans aansoek om borgtog. Hulle staar aanklagte van ontvoering, aanranding en poging tot moord in die gesig weens 'n beweerde dwelmverwante ontvoering van 'n man van die Oos-Rand, wat 'n klaer in die saak is.
"Beskuldigde drie en vier [Maropeng en Nthoroane] word deur die ondersoekbeampte verdink dat hulle getuies gedreig het," het Francois Roets, die twee mans se prokureur, gesê. "Geen sulke bewyse is deur die staat ingedien wat hulle direk of indirek impliseer nie."
Roets het aangevoer dat sy kliënte nie 'n vlugrisiko is nie en dat borgtog aan hulle toegestaan moet word. Hulle het enige betrokkenheid by die beweerde misdaad ontken.
Roets het ook aangevoer dat daar geen waarheid in die staat se beweringe steek dat Maropeng vier eiendomme en vier luukse voertuie besit nie. Sy kliënt besit slegs een eiendom en huur 'n plek in Germiston aan die Oos-Rand. "My kliënt besit net 'n Nissan Navara, en nie 'n Maserati, Range Rover en 'n Mercedes-Benz, soos wat die hof aangehoor het, nie." Maropeng is 'n wewenaar wat na sewe kinders moet omsien.
Roets het gesê Nthoroane se vrou is ook 'n polisiebeampte, en dat Nthoroane ontken dat hy enige ooggetuie gedreig het. "My kliënte is lede van die polisie, sonder enige vorige oortredings. Hulle is nie straatboewe nie." Roets wou ook weet hoekom sy kliënte eers vyf maande ná die beweerde misdaad in hegtenis geneem is.
Willie Vermeulen, Krejcir se prokureur, het aan die hof gesê sy kliënt sal nie die land verlaat nie en ook nie enige getuie dreig as hy borgtog kry nie. Krejcir het ook alle aanklagte teen hom ontken.
Luphondo se prokureur het vroeër gesê sy kliënt is die enigste broodwinner wat na agt kinders moet omsien en dat borgtog daarom toegestaan moet word. "Die staat beweer hy is 'n dwelmsmous, maar hy is nog nooit aangekla of in hegtenis geneem vir sulke oortredings nie." Hy het aangevoer dat daar slegs een klaer in die saak is en dat die staat die geriewe het om die persoon in 'n getuiebeskermingsprogram te plaas om te verseker dat hy nie leed aangedoen word nie.